[{"text_idx": "#000000", "text": "Azkoitia-Azpeitia maratoi erdia irailaren 19ra atzeratu egin dute"}, {"text_idx": "#000001", "text": "Nazioarteko maratoi erdi bat egiteko baldintzak betetzen ez direla eta, Azkoitia-Azpeitia maratoi erdiaren antolatzaileek proba irailaren 19ra atzeratzea erabaki dute"}, {"text_idx": "#000002", "text": "Covid-19a sortzen ari den ondorioak kontuan izanda eta erakundeek emandako aholku eta aginduak jarraituz, Diego Garciaren oroimenezko XXVII. Azkoitia-Azpeitia maratoi erdia irailaren 19ra atzeratzea erabaki dute zuzendaritzako kideek."}, {"text_idx": "#000003", "text": "Antolatzaileek aurreko egunetan adierazia zuten moduan, nazioarteko maratoi erdi bat egiteko baldintzak ez ziren betetzen une honetan. Erantzukizunez jokatzeko beharra adierazi zuten eta korrikalarien, boluntarioen eta lasterketan lanean ari diren pertsonen osasuna arriskuan ipintzea onargarria ez zela azpimarratu dute."}, {"text_idx": "#000004", "text": "Ostiral eguerdian baieztatu zuen RFEA-k XXVII. AzkoitiAzpeitia maratoi erdia irailaren 19an ospatzeko erabakia. Nazioarteko maila izaten jarraituko du lasterketak, baina datozen hilabeteetan egoera berrira egokitzeko neurriak hartu beharko ditu antolakuntzak."}, {"text_idx": "#000005", "text": "Beraz, irailaren 19an jokatuko da proba; 16:45ean hasiko da lasterketa motza, eta 17:00etan luzea. Izena emanda daudenek aukera ezberdinak izango dituzte: izen ematea bere horretan mantentzea; izen ematea datorren ediziorako uztea \u20132021ean, martxoaren 20an izango da lasterketa\u2013; jabetza aldaketa egitea; eta aurtengo kamiseta eta motxila hitzartutako denda batean jasotzea \u2013maiatzaren 4tik aurrera\u2013. Izen emateak zabalik jarraituko du, gaur egungo prezioetan, webgunean."}, {"text_idx": "#000010", "text": "Denera 276 lasterkari izan zituen probak, 231 gizonak eta 45 emakumeak"}]